Potrivit Primăriei Municipiului Bucureşti (PMB), lucrările de consolidare vor începe săptămâna viitoare, după ce PMB a încheiat un contract cu Compania Municipală Consolidări SA, prin care Palatul Voievodal „Curtea Veche” va fi consolidat, restaurat şi redat circuitului turistic.

„Restaurarea Palatului Voievodal Curtea Veche constituie un element foarte important în cadrul programului de consolidări pe care l-am demarat la nivelul Municipalităţîi. Este vorba despre un monument istoric esenţial în trecutul Capitalei României şi ne dorim să îi redăm valoarea de altădată. (…) Palatul va deveni un punct esenţial pe harta atracţiilor turistice ale Bucureştiului, mai ales că, potrivit proiectului de restaurare şi consolidare, acesta se va transformă într-un spaţiu muzeal divers, cu expoziţii şi zone dedicate manifestărilor culturale”, a declarat, joi, primarul general Gabriela Firea, prin intermediul unui comunicat de presă al PMB.

Vechiul Palat Voievodal este alcătuit, potrivit PMB, dintr-un corp cu pivniţe acoperite în terasă circulabilă, iar în zona de nord se păstrează ruinele fostei băi turceşti, alcătuită dintr-un subsol acoperit cu boltă cilindrică şi protejat de un acoperiş provizoriu.

„În plus, pe lângă acestea s-au mai păstrat sub formă de ruină, un set de ziduri care marchează conturul fostului palat voievodal. Ruinele sunt amplasate în general în spaţii deschise”, se arată în comunicatul PMB.

Potrivit sursei citate, după finalizarea lucrărilor de restaurare, Palatul Voievodal Curtea Veche va deveni un spaţiu muzeal. Termenul de execuţie a lucrărilor de este 32 de luni calendaristice, iar contractul de lucrări are o valoare de aproximativ 38 milioane de lei, exclusiv TVA.